T L A Č O V Á  S P R Á V A

**24. ročník festivalu Pohoda bude až v roku 2022**

**Organizátori chystajú pre návštevníkov na letisku už toto leto sériu menších podujatí s názvom Pohoda on the Ground**

Dvadsiaty štvrtý ročník Pohody sa opäť presúva o rok, plná verzia festivalu tak bude v dňoch **7. – 9. júla 2022.** „*Rozhodli sme sa na základe konzultácií s expertkami a expertmi. Je nám to ľúto, ale naše rozhodnutie považujeme za nevyhnutné a správne. Zároveň sme rozbehli prípravy na sérii malých festivalov, ktoré chceme na trenčianskom letisku urobiť už toto leto, a ktorým sme dali názov Pohoda on the Ground,*“ vraví Michal Kaščák za tím festivalu Pohoda.

Všetky typy vstupeniek zakúpených na 24. ročník Pohody ostávajú v platnosti, týka sa to edície z roku 2020 i 2021. Ich prenesenie na budúci rok je tou najlepšou možnosťou, ako festival v týchto časoch podporiť. Zároveň však tým, ktorí to potrebujú, garantujú organizátori vrátenie plnej sumy za lístok. Na stránke [www.pohodafestival.sk](http://www.pohodafestival.sk) je zriadená sekcia **Pohoda 20 → 22** s informáciami o presune festivalu aj s návodom, ako postupovať pri refundácii vstupeniek. Organizátori sa snažia presunúť aj jednotlivé umelkyne, umelcov a kapely potvrdené na rok 2021 na budúci rok.

Pohoda vždy spolupracovala so špičkovými odborníkmi. Rozhodnutie o presune ročníka organizátori prijali po debatách s epidemiologičkami Zuzanou Krištúfkovou, Máriou Štefkovičovou, Alexandrou Bražinovou a s matematikom Richardom Kollárom. Potvrdili, že nevidia reálnu šancu na usporiadanie podujatia s kapacitou 30 000 ľudí počas tohto leta na Slovensku. Pre medzinárodné festivaly je dôležitá aj situácia v iných krajinách. V posledných týždňoch viacerí umelci a umelkyne zrušili plánované letné turné, zrušili sa tiež viaceré festivaly, ktoré nadväzovali na Pohodu. Rozhodnutím získali ľudia z tímu Pohody čas na prípravu série malých festivalov s názvom **Pohoda on the Ground**.

*„Chceme požiadať ľudí, ktorí majú lístky na tento rok, aby si ich ponechali na rok 2022. Len vďaka podpore od našich návštevníčok a návštevníkov fungujeme ako tím doteraz, len vďaka tejto podpore bude môcť Pohoda pokračovať aj v budúcnosti. Túto podporu si veľmi vážime. Veríme, že sa situácia čoskoro zlepší, tohtoročná Pohoda on the Ground bude výnimočným stretnutím, už na jeseň sa rozbehne klubová scéna a v roku 2022 sa stretneme na Pohode v plnej sile. Nevieme sa dočkať toho, ako spolu oslávime umenie, slobodu a spolupatričnosť,“ dodáva Michal Kaščák.*

Viac o rozhodnutí presunúť Pohodu, ako aj o pripravovanom festivale Pohoda on the Ground, porozprávajú organizátori Pohody spolu s epidemiologičkami a ďalšími odborníkmi už **dnes večer o 18.00** **počas livestream debaty** na facebookovom profile festivalu (stream je naplánovaný na tomto linku: [**https://fb.watch/4IpxdAGM9d**](https://fb.watch/4IpxdAGM9d)). Zapojiť sa môže ktokoľvek komentármi počas live streamu alebo posielaním otázok cez **Sli.do #pohoda.**

Prepotvrdené i nové mená Pohody 2022 ako aj ďalšie novinky o festivale Pohoda on the Ground budú postupne pribúdať na webe festivalu [www.pohodafestival.sk](http://www.pohodafestival.sk) a na sociálnych sieťach Pohody.

**Dovidenia 7. – 11. júla 2021 na Pohoda on the Ground a  7. – 9. júla 2022 na 24. ročníku Pohody.**